**Beretning vedr. 2014 til generalforsamlingen torsdag d. 19.03.2015**

**Fibernet:**

Allerede på sidste generalforsamling d. 27.marts 2014 havde vi et 10 min. oplæg fra Lilja Brandt fra Energi Fyn om Fibernet. På det tidspunkt var det bare en introduktion og nogle pjecer. Først efter sommerferien i september måned inviterede vi til borgermøde i Forsamlingshuset, hvor Lilja mere grundigt forklarede om Fibernet i Thorøhuse, hvor mange der skulle tilmelde sig for at det kunne blive etableret og økonomien. På Borgermødet kunne man også stille spørgsmål og få svar. Senere i november og til sidst i januar måned var der individuel rådgivning. Selv om vi ikke helt nåede de 50% af husstandene, som var betingelsen, lykkedes det. Thorøhuse er med på landkortet i Danmark i slutningen af 2015 nu med fibernet.

**Strandrensning:**

Hvert år i april måned har vi strandrensning. Og hvert år kommer der nogenlunde det samme antal voksne og børn og samler plastic, papir, gammelt skrammel og dåser på Drejet og Fiskemaen. Vi samler fra kl. 19.00 til 20.00. Det bliver til et vognlæs, som kommunens folk henter uden beregning. Så skal vi ind i varmen til Lisbeths dejlige hjemmebag og kaffe, te, øl og vand. Det er utroligt vi kan samle et vognlæs hvert år. Det betyder at der ser ordenligt ud i vores nærmeste natur og at vi kan lide at gå der. Det er dejligt at I gider komme og gøre det. I 2014 var der 24 voksne, 7 børn og 2 hunde. Vi håber vi bliver ligeså mange i år.

 Om ca. en måned har vi strandrensning i 2015, onsdag d. 22. april. Der kommer opslag på pælene.

**Badebroen:**

Sidste år kunne jeg i beretningen fortælle at vi havde søgt Nordea Fonden i Assens og Landdistriktspuljen i Assens Kommune om hjælp til genopbygning af den stormødelagte badebro. Men om det lykkedes, vidste vi først i maj måned 2014. Det gjorde det. Nordea gav 20.000,- kr., Landdistriktspuljen gav 31.000,- kr. og en thorøhuser gav 5000,- kr. Den 18. Juni 2014 var Assens Skibsværft og Vestfyens Tømrerforretning færdig med brobygningen og 25. Juni 2014 indviede vi i solskin med udklædte badenymfer den nye, solide badebro med grillpølser og øl og vand til sponsorer og thorøhusere. 45 var mødt frem og broen blev døbt: ***Thors Bro.***

Broens status lige nu efter vinterens storme Dagmar og Egon: Denne gang har vi fået trappen trykket lidt ned. Det betyder at de øverste trin ikke er vandrette. Derfor skal man passe på og holde godt fast ved brug af trappen. Ved lavvande vil Niels Nielsen med hjælpere få trappen tilbage i vandret position.

**Ny indkørsel til Genbrugspladsen:**

Allerede i marts 2014 kunne Jimmy Rahbek Christensen, ingeniør i Vej og Trafik i Assens kommune, skrive til os at der var afsat penge til at etablere en ny indkørsel til Genbrugspladsen ad Stejlebjergvej og at kommunen på det tidspunkt var i gang med forhandlinger med de berørte lodsejere. Det er nu et år siden og politik og forhandlinger med lodsejere og kommunens økonomi har endnu ikke løst denne opgave. Vi har sendt læserbrev til lokalavisen, og holdt møde ”under 4 øjne med din politiker”. Vi var dog 8 øjne incl. Hans Bjergegaards, formand for Miljø og Teknik. Det var et rigtig godt møde. Han var enig med os og arbejder ihærdigt for sagen: at få en alternativ indkørsel til Genbrugspladsen, så al den tunge trafik ikke skal ad den smalle Torø Huse Vej. Flemming Lund i Vej og Trafik, Assens kommune, kan lige nu meddele at indkørslen bliver på Stejlebjergvej, men at forhandlingerne med lodsejerne ikke er helt på plads. Det måtte jeg godt sige på vores generalforsamling og det er da en meget glædelig nyhed.

**LED-lamper på Torø Huse Vej:**

Og der blev lys igen. Mange gadelamper var gået ud, armaturet taget ned og mørket havde sænket sig. Der var ikke flere reservedele, sagde de i Vej og Teknik. Men så pludselig en dag i november kom der lys i alle lamperne igen. De er vi meget glade for.

**Trampesti langs stranden fra Forsamlingshuset til Campingpladsen på Næs:**

I juli 2014 gik vi en meget varm tur med biolog Hans Ole Hansen og Ina Maria Hansson fra Miljø og Natur, Assens Kommune. De havde læst vores Høringsskrivelse til Natur –og Friluftsstrategi og ville gerne sammen med Bylauget gå denne tur, der kan forbinde Thorøhuse med Assens langs stranden. Konklusionen var at de skulle snakke med 5 lodsejere om at slå lidt siv med en buskrydder om foråret på en mindre strækning samt at skilte med stien. Disse forhandlinger har både været positive og negative. Nyhuserne ville også spørges og lige nu er sagen stadig til høring i Naturstyrelsen med afslutning i april 2015. Vi håber på et positivt resultat. Men den almene regel om færdsel langs strande i Danmark gælder stadig på denne strækning også. Landspolitisk har trampestierne i øjeblikket høj fokus. Folk der flytter fra by til land er skuffede over hvor svært det kan være at komme hen til naturen. Mange gamle trampestier er blevet pløjet op. Men denne sti bliver også til noget, dog med visse indskrænkninger. Vi må fortsat spadsere ad stranden og lave kortvarige ophold m.m. (Naturbeskyttelsesloven, kapitel 4, §22, Strande) Hans Ole Hansen, Miljø og Natur, Assens Kommune vender tilbage, når høringsfristen er overstået og de faktuelle nye tiltag skal realiseres.

**SAVE-registrering af husene i den gamle bydel af Thorøhuse:**

I september måned havde vi sammen med Peter Rask, Plan og Kultur Assens Kommune, et borgermøde i Forsamlingshuset. Kommunen havde sammen med konsulentfirmaet NIRAS og deres arkitekt Lars Lund et ønske om at lave en nyere registrering af husene i den gamle del af byen. I november nummeret af Thorøhuse Posten blev SAVE-registreringen forklaret grundigt. Det hele vil blive offentliggjort på Kommunens hjemmeside.

**Pjece og landsbyambassadør:**

I efteråret 2014 blev en ny pjece om Thorøhuse færdig sammen med 4 andre pjecer om landsbyer i Assens Kommune. Jennie Rödin-Nielsen fra Assens kommune har stået for produktion og trykning. Bylauget har leveret indhold. Meningen er at nye og kommende tilflyttere kan få et indblik i forholdene i Thorøhuse og alle de aktiviteter der findes i Forsamlingshuset og Bylauget. I mange landsbyer er der også kommet en landsbyambassadør, som kan formidle dette arbejde og byde nye beboere velkommen. I Thorøhuse er dette Bolette. Kommunen har dertil bevilget en velkomstgave. Efter denne ny ordning har allerede 3 tilflyttere fået gave. Bylauget giver derudover en Thorøhusebog til de nye. Pjecen blev her i uge 6 uddelt til alle husstande – har man brug for flere kontaktes Bolette.

**Medlemmer:**

Vi fastholder antallet af medlemmer fra de seneste 2 år på i år 153 medlemmer, hvoraf de 4 var passive medlemmer. Det er flere år siden vi har haft passive medlemmer og vi har samme medlemspris for dem også.

**Hundeposer:**

Standeren med hundeposer ved broen bruges flittigt fortsat på et stabilt niveau. Der er i år 2 gange indkøbt 1.000 poser.

**Thorøhuse Posten:**

Som I kan læse i Thorøhuse Postens februar nummer er vi næsten 200 beboere igen. Deraf havde Bylauget 153 medlemmer, som er med til at holde Thorøhuse Posten i live med deres kontingent. Mange skriver indlæg og leverer fotos, som vores dygtige og hurtige radaktør, Bjarne Toft Olsen, sætter sammen til et læseværdigt blad, der udkommer 4 gange årligt. Tak til alle bidragydere og redaktøren.

Dette var beretningen.

Tak til bestyrelsen og alle medlemmerne for jeres aktive medvirken og opbakning.

Bolette Eggers. Formand.